Weermag verdedig omstrede vlootoefening met Rusland  (Foto: Guillem SARTORIO/AFP) Die Suid-Afrikaanse Nasionale Weermag het sy besluit om ŉ gesamentlike militêre oefening met China en Rusland te hou verdedig. Dié operasie genaamd Mosi ll – die Tswana‑woord vir “rook” – vind tussen Durban en Richardsbaai plaas. Die tien dae lange oefening val egter saam met die eenjaarherdenking van Rusland se inval in Oekraïne, wat tot groot omstredenheid gelei het. Die VSA en Europese Unie het die gesamentlike oefening gekritiseer. Suid-Afrika weier om Rusland se inval van Oekraïne te veroordeel. “Daar is ŉ verskil tussen weermag en politiek,” het lt.genl. Siphiwe Sangweni, hoof van weermagoperasies, Dinsdag op ŉ mediakonferensie in Richardsbaai gesê. Hy het gesê die weermag word “gelei deur die regering”, maar moet ook vaardighede by ander militêre magte aanleer om Suid-Afrika te beskerm en vir gebruik in internasionale vredesoperasies. “Ja, daar sal ander lande wees wat anders voel in hoe ons dit benader het, maar… alle lande is soewereine nasies en het die reg om dinge te hanteer soos hulle goed dink,” het hy gesê. Sangweni het gesê “samewerking en koördinering met alle ander weermagte” is “baie belangrik”. Meer as 350 lede van Suid-Afrika se gewapende magte sal deelneem aan die oefening wat op 27 Februarie eindig. Volgens ŉ gesamentlike verklaring sal daar geen missiele tydens die oefening vanaf die Russiese vaartuig afgevuur word nie. Maroela Media het vroeër berig Suid-Afrika se deelname aan die oefening word deur kenners as ŉ “diplomatieke misstap” beskryf, en as een wat die land later duur te staan kan kom.